07/05/2010 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Remisión de resolución

Resolución da Dirección Xeral de Industria, Enerxía e Minas pola que se autoriza administrativamente o peche da central de coxeración que Materiales del Atlántico, S. A. posúe no polígono industrial das Lagoas, concello de Narón (A Coruña), e se cancela a súa inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia ANTECEDENTES DE FEITO Primeiro. Con data 24 de novembro de 2000, a Dirección Xeral de Industria autorizou a Materiales del Atlántico, S. A. a instalación dunha planta de coxeración no concello de Narón (A Coruña), e incluíuna no réxime especial de produción de enerxía eléctrica. Segundo. Con data 21 de febreiro de 2002, a Dirección Xeral de Industria, Enerxía e Minas aprobou o proxecto de execución da planta de coxeración citada. As características básicas da instalación son: – Tres motores de 2.140 kW de potencia mecánica cada un, 1.500 rpm de velocidade de xiro e consumo de 5.490 kW de gas natural. – Tres alternadores de 2.619 kVA de potencia eléctrica cada un, 400 V de tensión nominal e 0.8 de factor de potencia. Tres transformadores de relación de transformación 0,4/20 kV e 3.000 kVA de potencia cada un – Instalacións complementarias de regulación, control e interconexión en media tensión ca liña eléctrica da compañía distribuidora. – Sistemas de protección, control e posta a terra. Terceiro. Con data 30 de decembro de 2002, a Delegación Provincial da Coruña da Consellería de Industria e Comercio autorizou a posta en marcha da instalación de referencia. Cuarto. Con data 22 de xaneiro de 2003, a Dirección Xeral de Industria, Enerxía e Minas inscribiu definitivamente a planta de coxeración no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia, co número RE-03-03. Quinto. Con data 8 de xuño de 2009, Angel Justo Chavernas Cibrian, en nome de Materiales del Atlántico, S. A., presentou solicitude de autorización administrativa para o peche e desmantelamento da instalación, así como para a cancelación da súa inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia. Sexto. Con data 9 de decembro de 2009, o Departamento Territorial da Consellería de Economía e Industria da Coruña emitiu informe favorable á solicitude presentada. Sétimo. Con data 26 de febreiro de 2010, requíreselle a Materiales del Atlántico, S. A. documentación adicional necesaria para continuar ca tramitación do procedemento. A documentación preséntase con data 15 de marzo de 2010. FUNDAMENTOS DE DEREITO Primeiro. O artigo 28 da Lei 54/1997, establece que a construción, explotación, modificación substancial, a transmisión e o peche de instalacións de produción de enerxía eléctrica en réxime especial estará sometida ao réxime de autorización administrativa previa, que terá carácter regrado, correspondéndolle o seu outorgamento á Administración Autonómica. Segundo. A Dirección Xeral de Industria, Enerxía e Minas é competente para resolver este expediente con fundamento no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, e no artigo 28 do Decreto 324/2009, do 11 de xuño, polo que se establece a estrutura orgánica da Consellería de Economía e Industria, que atribúe á Dirección Xeral de Industria, Enerxía e Minas a dirección, coordinación, planificación, execución, seguimento e control das competencias e funcións da consellería en materia de industria, seguridade industrial, solo industrial, metroloxía, metais preciosos, enerxía e minas. Terceiro. Na tramitación tivéronse en conta as normas de procedemento contidas no Real Decreto 1955/2000, do 1 de decembro, no Real Decreto 661/2007, do 25 de maio, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. De acordo co que antecede RESOLVO Primeiro. Autorizarlle administrativamente a Materiales del Atlántico, S. A. o peche da instalación de coxeración que posúe no polígono industrial das Lagoas, concello de Narón (A Coruña), segundo o proxecto “Cierre y Plan de Desmantelamiento de Instalación de Planta de Cogeneración”, redactado polo enxeñeiro industrial José Ramón Alvarez Arnau, colexiado n.° 199, e visado polo Ilustre Colexio Oficial de Enxeñeiros Industriais de Galicia o 4 de xuño de 2009 co número C0091692. Segundo. Cancelar a inscrición no Rexistro de Instalacións de Produción de Enerxía Eléctrica en Réxime Especial da Comunidade Autónoma de Galicia da instalación citada, con número de rexistro autonómico RE-03-03. Todo isto de acordo coas seguintes condicións: Primeira. A instalación terá que pecharse e desmantelarse de acordo coas especificacións e planos que figuran no proxecto referido no punto primeiro da parte dispositiva desta resolución. Segunda. Para introducir modificacións que afecten a datos básicos do proxecto será necesaria a previa autorización desta Dirección Xeral. Pola súa banda, o Departamento Territorial da Consellería de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Terceira. O prazo para o peche e desmantelamento da instalación será de seis meses contados a partir do día seguinte ao da notificación desta resolución. Se transcorrido dito prazo aquel non tivo lugar, producirase a caducidade da presente autorización. Cuarta. Unha vez pechada e desmantelada a instalación, o Departamento Territorial da Consellería de Economía e Industria da Coruña inspeccionará a totalidade das obras efectuadas. Quinta. Con carácter previo á acta de peche, o órgano competente verificará o cumprimento dos condicionados impostos nesta resolución. Sexta. A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliación e traslado de industrias, ou por incumprimento das condicións impostas. Sétima. Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras autorizadas. Contra esta resolución que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 12 de abril de 2010 O director xeral de Industria, Enerxía e Minas Ángel Bernardo Tahoces